
Examination of supervised learning-based vehicle control

Az autonóm vezetésben egy jelentős probléma a környezet érzékelése és útvonal megtervezése
mellett, a megfelelő beavatkozó jelek, úgymint kormányszög, gáz-, illetve fékpedál állas
meghatározása. Egy újszerű megközelítés a felügyelt tanítás alapú irányítás, melynek hatalmas
előnye, hogy személyre szabható, tehát a neurális háló azt a vezetési stílust fogja reprezentálni,
ami a tanító adatok felvételekor jellemezte a járművezetőt. Ez különösen előnyös lehet,
ha a hálót nem önvezetésre akarjuk használni, hanem a vezető szokatlan manőverét próbáljuk
detektálni és csak ekkor beavatkozva elkerülni egy esetleges balesetet.
A dolgozatban részletesen bemutatásra kerül a tanító adatok generálására szolgáló eljárás,
mely a CarMaker szimulációs programmal történik. Fontos lépés elemezni az adatokat egyesével
és azokat összevetve is és megvizsgálni, elegendőek-e ahhoz, hogy a neurális háló által
megvalósítani kívánt irányítás megfelelően megtanulható-e. Ezen elemzés alapján kerültek
meghatározásra a háló bemenetéül szolgáló jelek. Ezután a háló legmegfelelőbb struktúráját
kerestem meg és azt különböző paraméterekkel tanítottam, keresve a legjobb eredményt
adó beállításokat. A tanítások sikerességét számos különböző metrikával vizsgáltam, ezeket is
szemléltetem.
A fejlesztés eredményeként elkészült háló a tanító adatokkal történő validáció után kipróbálásra
került a szimulációs környezetben. Leírom, hogyan lehet egy Pythonban előállt, Pytorch
könyvtárat használó neurális hálót exportálni, majd importálni MATLAB-ba, ahonnan egy Simulink
blokk segítségével használni lehet a CarMaker-ben lévő jármű irányítására. Az így elért
útvonal követést alkalmazva a szimulációs környezetben az autó pontosan követi a kijelölt útvonalat,
a kezelőszerveket hirtelen nagy változtatások nélkül használja. Kanyarok előtt a tanító
szimulációhoz hasonló ütemben fékez és azokból hasonlóan gyorsít ki. Ez demonstrálja, hogy
nem pusztán egy általános pálya követést valósítottam meg, hanem a stílust is tartalmazzák a
háló paraméterei. Miután a 25 km-es útvonalon végig ment, a laterális hibát összevetettem a
CarMaker beépített driver-ével. Azt is megvizsgáltam, hogyan alkalmazható a háló egy ember
hibájának kijavítására. Erre különböző teszteseteket állítottam elő, amelyekben a háló mindig
a lehető leggyorsabban visszatért ahhoz a haladási stílushoz, amin tanult. Ezt a viselkedést
kívántam elérni, ez a módszer így meg tudja előzni a veszélyes szituációba való kerülést azt
figyelembe véve, hogy milyenek a sofőr szokásai.



